โบรกฯคาด 3 หุ้นสื่อสาร Q3 กำไรลดลง
การไหลลงของราคาหุ้นสื่อสารอาจเป็นเพราะการเทขายเพื่อลดความเสี่ยงเพียงระยะสั้นๆ ก่อนงบการเงินจะประกาศออกมา เป็นไปตามสมมติฐานของนักวิเคราะห์
การไหลลงของราคาหุ้นสื่อสารอาจเป็นเพราะการเทขายเพื่อลดความเสี่ยงเพียงระยะสั้นๆ ก่อนงบการเงินจะประกาศออกมา เป็นไปตามสมมติฐานของนักวิเคราะห์
24 ต.ค. 2564

เส้นทางนักลงทุน
ราคาหุ้นบนกระดานกลุ่มสื่อสารอย่าง บริษัท ทรู คอร์ปอเรชั่น จำกัด (มหาชน) หรือ TRUE, บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC และบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ปรับตัวลงต่อเนื่อง ท่ามกลางบรรยากาศการรอคอยผลการประกาศงบการเงินในช่วงไตรมาส 3 ปี 2564 ออกมาในเร็ววัน ขณะที่ด้านนักวิเคราะห์ประเมินว่าอาจไม่สู้ดีนัก
การไหลลงของราคาหุ้นอาจเป็นเพราะการเทขายเพื่อลดความเสี่ยงเพียงระยะสั้นๆ ก่อนงบการเงินจะประกาศออกมา เป็นไปตามสมมติฐานของนักวิเคราะห์ที่คาดว่ากำไรไตรมาส 3 ปี 2564 ทั้งส่วนของ TRUE, ADVANC และ DTAC จะอ่อนแอ
โดย TRUE บล.ทิสโก้ คาดผลประกอบการในไตรมาส 3 ปี 2564 จะขาดทุน 513 ล้านบาท ขาดทุนเพิ่มขึ้นจากเดิมที่ 299 ล้านบาทในไตรมาส 2 ปี 2564 และขาดทุน 104 ล้านบาทในไตรมาส 3 ปี 2563 โดยผลประกอบการที่อ่อนแอลงมาจากรายได้ค่าบริการที่อ่อนแอลงและผลขาดทุนค่าเงิน
ขณะเดียวกัน ADVANC บล.กรุงศรี คาดกำไรปกติไตรมาส 3 ปี 2564 อยู่ที่ 6.4 พันล้านบาท ลดลง 4% ทั้งจากงวดเดียวกันของปีก่อน และจากไตรมาสก่อน ถูกกดดันจากต้นทุนเครือข่ายจากการใช้คลื่นความถี่ใหม่, ต้นทุนโปรโมท 5G และต้นทุนคอนเทนต์จากการถ่ายทอดสดโอลิมปิกและดิสนีย์
อย่างไรก็ตาม สมมติฐานหลักของผลประกอบการไตรมาส 3 ปี 2564 มีดังนี้ ในส่วนของรายได้การให้บริการไม่รวม IC จะเพิ่มขึ้นเล็กน้อยจากไตรมาสก่อน และจากงวดเดียวกันของปีก่อน จากธุรกิจฟิกซ์บรอดแบนด์ เนื่องจากจำนวนผู้ใช้บริการที่เพิ่มขึ้นในช่วงทำงาน และเรียนจากที่บ้าน ส่วนธุรกิจโทรศัพท์เคลื่อนที่รายได้ลดลงเล็กน้อยจากงวดเดียวกันของปีก่อน แต่ทรงตัวจากไตรมาสก่อน จากจำนวนผู้ใช้บริการที่เพิ่มขึ้น แม้ว่า ARPU จะลดลง
ขณะที่ต้นทุนการให้บริการจะเติบโต 5% จากงวดเดียวกันของปีก่อน แต่จะทรงตัวจากไตรมาสก่อน เนื่องจากต้นทุนค่าเสื่อมราคาและเครือข่าย เพิ่มขึ้นจากการรับรู้ต้นทุนคลื่นความถี่ใหม่ (700 MHz) และการลงทุนต่อเนื่องใน 5G คาดค่าใช้จ่ายอื่นเพิ่มจากต้นทุนคอนเทนต์จากการถ่ายทอดสดโอลิมปิกและดิสนีย์ และค่าใช้จ่าย SG&amp;A ลดลงจากงวดเดียวกันของปีก่อน แต่เพิ่มจากไตรมาสก่อน เนื่องจากค่าใช้จ่ายการตลาดที่สูงขึ้นจากโปรโมชั่นและการให้บริการ 5G
ทั้งนี้หากกำไรไตรมาส 3 ปี 2564 ใกล้เคียงกับคาดการณ์ กำไร 9 เดือนแรกปี 2564 จะคิดเป็น 77% ของประมาณการทั้งปี ดังนั้นจะเห็นอัพไซด์จากคาดการณ์กำไรปี 2564 จากค่าใช้จ่ายการตลาดที่ต่ำกว่าคาด และจะทบทวนประมาณการอีกครั้ง หลังผลประกอบการไตรมาส 3 ปี 2564 ออกมา
ส่วนของ DTAC บล.กรุศรี ประเมินในไตรมาส 3 ปี 2564 คาดกำไรปกติ 1.06 พันล้านบาท ลดลง 27% จากงวดเดียวกันของปีก่อน และลดลง 11% จากไตรมาสก่อน จากการปิดร้านค้าชั่วคราว (ปลาย ก.ค.-ต้น ก.ย.) โดยใช้สมมติฐานในส่วนของรายได้บริการไม่รวม IC ลดลง 3% จากงวดเดียวกันของปีก่อน และ 0.7% จากไตรมาสก่อน เนื่องจากการหาผู้ใช้บริการใหม่ลดลง เพราะการปิดร้านค้าช่วงล็อกดาวน์และ ARPU ลดลงจากการแข่งขันและการบริโภคลดลง หากรวมรายได้อื่น และการขายอุปกรณ์มือถือ รายได้รวมจะเติบโต 2% จากงวดเดียวกันของปีก่อน แต่ลดลง 3% จากไตรมาสก่อน
ส่วนต้นทุนการดำเนินงานเพิ่มขึ้น 8% จากงวดเดียวกันของปีก่อน แต่ลดลง 3% จากไตรมาสก่อน อย่างไรก็ตามการเพิ่มขึ้นจากงวดเดียวกันของปีก่อน ผลจากต้นทุนขายโทรศัพท์แต่ลดลงจากไตรมาสก่อน โดยจากการควบคุมต้นทุนที่ดี และ SG&amp;A ลดลง 4% จากงวดเดียวกันของปีก่อน แต่ทรงตัวจากไตรมาสก่อน เนื่องจากค่าการตลาดลดลงในช่วงล็อกดาวน์
นอกจากนี้ หากกำไรไตรมาส 3 ปี 2564 ใกล้เคียงกับคาด กำไร 9 เดือนแรกของปี 2564 คิดเป็น 62% ของคาดการณ์ทั้งปี ดังนั้นมีการปรับคาดการณ์กำไรปี 2564 ลง 13% เพื่อสะท้อนกำไรที่อ่อนแอกว่าคาดในไตรมาส 3 ปี 2564 แต่กำไรจะฟื้นตัวในไตรมาส 4 ปี 2564
อีกทั้งคงคาดการณ์กำไรปี 2565 แต่โมเมนตัมกำไรจะเริ่มดีขึ้นตั้งแต่ไตรมาส 4 ปี 2564 จากรายได้ที่สูงขึ้น (จำนวนผู้ใช้บริการสูงขึ้น เนื่องจาก DTAC เริ่มมีคุณภาพสัญญาณใกล้ทันบริษัทอื่น โดยเฉพาะในต่างจังหวัด) ความชัดเจนของการประมูลคลื่น 3500 MHz ทำให้แนวโน้มของ DTAC ดีขึ้น เพราะบริษัทจะได้คลื่นมากพอสำหรับการดำเนินการ 5G และขยายการดำเนินงานในไทย แม้ว่าตอนนี้บริษัทยังให้บริการ 4G ด้วยสัมปทานกับ TOT ซึ่งจะหมดอายุในปี 2568
อย่างไรก็ตาม สถานการณ์ผลการดำเนินงานไตรมาส 3 ปี 2564 อาจอ่อนแอลงจากรายได้ค่าบริการที่ลดลง  และถูกกดดันจากต้นทุนเครือข่ายและกดดันจากล็อกดาวน์ แต่อย่างไรก็ดีเชื่อว่าไตรมาส 4 เริ่มทยอยดีขึ้นหลังโควิด-19 คลี่คลายด้วยการใช้บริการเพิ่มขึ้น!!!